**Octombrie**

*Ileana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se tencuiește ziua în lumină,

Plâng strugurii în vie, arămii,

Se scutură pe degetele zării

Culori din curcubeu în zori de zi.

Copacii se dezbracă trist de frunze

Cu glasul tremurând de vânt, șoptind

la pieptul toamnei, jalea prinsă-n umbre,

Orfelinat de ramuri care plâng.

Ulcioarele-și răstoarnă-n buze pline

culoarea boabelor ce curg nectar,

Gutuile stau galbene și aldine

peste-un covor portocaliu și cald.

Se nasc în mine pofte nesătule,

Miroase a nucă verde și-a porumb.

În jar, sub luna plină și mlădie,

coc boabe crude și le sting cu vin.

Răsare ziua și apune noaptea,

Octombrie se scurge încet în timp

ce pașii mei se răscolesc prin iarba

pe care toamna-o țese arămiu.

În pieptul meu își scutură regretul

dorințele. Octombrie, chefliu,

mi-a alungat tristețile. Cu noaptea

fierbinte și frumoasă, bea rachiu!

22.10.2019